A bois versos mios

Isfogos mios de ira e de tristura
Essidos dai su coro naturales,
Essidos dai su coro che istrales
Ch’in mesu pettus ferin s’impostura,

Bolade in altu! e liberos andade
In chirca de chi males ha patidu
Ettende a s’aera muda, altu su gridu
De s’anima mia: Amore e libertade!

Nudos che i cust’anima, sa gloria
Non bramedes, o falsos manifestos
D’istupida vanidade. Sos onestos
Chi fuin de custu mundu cudda boria

Issos solu bos lezzan pro unu pagu,
Bos carignen cun dulche cortesia.
E a sa cumpagna nobile, a sa mia
Unica giôia siades de isvagu.

Cand’apo a esset bezzu, e i s’istancu
Corpus bramare det sa fritta tumba
E mi depa trazzare rumba rumba
Cun su passu chi como curret francu,

Bos’apo a lezzer ruzzos versos mios
Fruttu de custa franca musa rude,
E de sa fuida forte giuventude
Amentare mi dezis cuddos brios,

Amentare mi dezis sas potentes
Fùrias d’ispassu, fùrias d’amare,
Fùrias de gherra; e m’apo a isfogare
Solu cun bôis, giustos cunfidentes.

Ma pro como so giòvanu e bos canto
Che leone ch’isfidat su desertu.
Su camminu a sos fortes est abertu
E deo forte mi sento e minde vanto!